KIRJALLINEN KYSYMYS P-3402/98

esittäjä(t): Catherine Lalumière (PSE) komissiolle

(9. marraskuuta 1998)

Aihe: UEAPMEn (European Union of Craft Industries and Small and Medium-Sized Enterprises) osallistuminen Euroopan työmarkkinaneuvotteluihin työmarkkinoiden kokonaisvaltaisena osapuolena

Pk-yritykset ja käsityöläiset muodostavat olennaisen osan Euroopan taloutta. Ne edustavat 99,8 %:ia kaikista Euroopan unionin yrityksistä ja tarjoavat yhteensä 68 miljoonaa työpaikkaa, ts. kasvavaa osuutta (noin 72 %) kaikista eurooppalaisista yksityisen muun kuin alkutuotantosektorin työpaikoista. Pk-yritykset edistävät siten merkittävästi hyvinvointia ja työpaikkojen luomista.

Kuitenkin työmarkkinaosapuolten vuoropuhelun järjestämisestä annettujen määräysten mukaisesti (sosiaalipolitiikkaa koskevan pöytäkirjan 4 artikla) tärkein käsityöläisiä ja pk-yrityksiä edustava järjestö UEAPME, johon kuuluu 9,14 miljoonaa yritystä ja noin 50 miljoonaa työntekijää, ei saa osallistua neuvotteluihin, jotka käydään yksinomaan kolmen järjestön (UNICE, CEEP ja EAY) välillä.

Näin suuri osa pk-yrityksistä jää syrjään Euroopan työmarkkinaneuvotteluista. Lisäksi nykyisissä järjestelyissä ei ilmeisestikään oteta huomioon ILOn yleissopimuksia nro 87 ja 98 neuvotteluoikeudesta.

Ensimmäisen asteen tuomioistuin hylkäsi äskettäin UEAPMEn kanteen ilmoittaen, että "sosiaalipolitiikasta tehdyn sopimuksen määräykset huomioon ottaen kantaja ei voi väittää, että sillä olisi yleinen oikeus osallistua kyseisen sopimuksen mukaisen toisen menettelyn neuvotteluvaiheeseen, eikä myöskään, että sillä olisi nyt esillä olevassa asiassa erityinen oikeus osallistua puitesopimuksen neuvottelemiseen".

Oli tämän vastauksen oikeudellinen perusta millainen tahansa, poliittisesti se ei ole millään muotoa tyydyttävä. Nykyinen käytäntö vahingoittaa Euroopan yhteiskuntamallin toimintaa, edellyttäähän tämä sisällöltään demokraattista työmarkkinavuoropuhelua.

Mitä toimenpiteitä komissio voisi toteuttaa tästä umpikujasta poispääsemiseksi?

Komission jäsenen Pádraig Flynninkomission puolesta antama vastaus

(3. joulukuuta 1998)

Komissio pitää pieniä ja keskisuuria yrityksiä keskeisenä hyvinvointia ja työpaikkoja yhteisössä luovana voimana.

Komission on varmistettava, että yhteisön lainsäädännön osaksi liitettävien sopimusten osapuolet ovat sopimuksen alaan nähden riittävän edustavia. Komission on kunnioitettava työmarkkinaosapuolten itsenäisyyttä niiden valitessa neuvottelukumppaneita, ja sama koskee valinnan jälkeen myös itse neuvottelutilannetta. Kuulemismenettelyistä mainittakoon, että sekä komission että neuvoston on varmistettava, että kulloinkin kuullaan mahdollisimman edustavaa joukkoa. Ensimmäisen asteen tuomioistuin antoi tukensa tälle menettelylle tuoreessa merkkipaaluna pidettävässä tuomiossaan.(1) Näiden periaatteiden tukemana komissio antoi tiedonannon(2) yhteisön tason työmarkkinaosapuolten vuoropuhelun mukauttamisesta ja edistämisestä. Tiedonantoon sisältyi ehdotuksia, joilla pyritään parantamaan työmarkkinavuoropuhelun toimivuutta.

Komission järjestämiin kuulemismenettelyihin ovat aina osallistuneet neljä tärkeintä pk-yrityksiä edustavaa organisaatiota eli Euroopan käsiteollisuuden sekä pienten ja keskisuurten yritysten liitto UEAPME, Eurocommerce, EY:n teollisuuden ja työnantajajärjestöjen liitto UNICE ja EU-maiden tuottajajärjestöjen keskusjärjestö COPA. Kaikkia näitä järjestöjä ei kuitenkaan ole kutsuttu niihin työmarkkinaosapuolten sekä valtioiden ja hallitusten päämiehistä muodostuvan troikan kokoontumisiin, joiden järjestämisestä sovittiin marraskuussa 1997 Luxemburgissa järjestetyssä Eurooppa-neuvoston työllisyyskokouksessa. Koska mainitut järjestöt on jätetty näiden tapaamisten ulkopuolelle ja koska pysyvän työllisyyskomitean nykyrakennetta on tarpeen muuttaa, komissio antoi yhdessä edellä mainitun tiedonannon kanssa neuvostolle ehdotuksen pysyvän komitean uudistamiseksi. Ehdotuksella laajennettaisiin työmarkkinaosapuolten osallistumista näihin tärkeisiin kokoontumisiin troikan kanssa siten, että työnantajia edustaisivat myös UEAPME, Eurocommerce ja COPA. Kyse on lyhyesti siitä, että korkean tason työllisyysvuoropuhelu käytäisiin yhdellä avoimella ja edustavalla foorumilla. Tällaisen foorumin perustamista komissio esittää neuvostolle.2

Neuvotteluista taas mainittakoon, että tiedonannossaan komissio kehottaa työmarkkinaosapuolia etsimään sellaisia poliittisia ratkaisuja, joilla työmarkkinavuoropuhelusta saadaan mahdollisimman tehokas ja edustavuutensa ansiosta laajaa tukea nauttiva toimintamuoto. Komission esittämä ajatus vastaa parlamentin omaksumaa kantaa tiedonantoa edeltäneestä vihreästä kirjasta, ja sen tuloksena UNICE ja UEAPME ovat yhdessä pohtineet, voisiko UEAPME osallistua kaikkiin asiaankuuluviin yhteisiin toimiin ja neuvotteluihin Euroopan tason työmarkkinavuoropuhelussa. Vaikuttaa siltä, että järjestöjen neuvotteluissa ollaan pääsemässä myönteiseen ratkaisuun. Sen komissio toivottaisi varauksetta tervetulleeksi.

(1) Asiassa T-135/96, UEAPME v. neuvosto, 17. kesäkuuta 1998 annettu tuomio (Kok. 1998).

(2) KOM(98) 322 lopullinen.